Դրան պատասխանեց ՀՀԿ խմբակցության ղեկավար Վահրամ Բաղդասարյանը, որ եթե ուզում ես ներսից բան փոխել, պետք է լինես մեր միջի մարդ։ Այդ դեպքում արի դիմում գրի, որ ուզում ես իշխանության մաս լինես, որ ինչ-որ բան փոխես։ Մենք էլ ենք փոխում։ Այստեղ ամեն ինչ պարզ է։ Մարդիկ կամ պայքարում են, կամ չեն պայքարում։ Կարող է սխալ պայքարեն, կարող է Նիկոլ Փաշինյանն էլ է սխալ պայքարում, բայց տեսնում ես, որ նրանք ուզում են ինչ-որ բան փոխել։ Բայց երբ տեսնում ես մարդկանց ասածներից, որ նրանք ոչ թե ուզում են երկրում ինչ-որ բան փոխել, այլ ուզում են եղած համակարգում իրենց տեղը գտնել, դա արդեն այլ բան է։ Հասարակությունը հարիֆ չի, հատկապես այս վերջին ընտրություններից հետո փայլուն ցույց է տվել, որ շատ լավ ամեն ինչ հասկանում է, թե ով ինչով է զբաղված, ով ինչ է ուզում։ Դրա համար ընկած փողոցներում մարդ են փնտրում։ Բայց մարդիկ հո հիմար չեն, տեսել են, որ վերջին 22 տարիներին իրեն բերում են հանրահավաքների, հետո գնում իրենց անձնական հարցերն են լուծում։ Դրա համար էլ ասում են՝ գնացեք ձեր հարցերը լուծեք առանց մեզ։ Ասածս այն է, որ բավական բարդ վիճակ է ստեղծված որևէ քաղաքական ուժի համար, որովհետև գիտակից, փորձ ձեռք բերած հանրությանը հասկացնել, որ դու այլևս այն չես, ինչ եղել ես, շատ դժվար է։ Թող հասկացնեն ժողովրդին, եթե հավատաց, պատրաստ կլինի պայքարի, խնդիրներ լուծելու։ Բայց որևէ մեկը արդեն դեմագոգիկ ճառեր լսելու ցանկություն չունի։ Ըստ էության, հասարակությունը վրեժ է լուծում այս կամ այն քաղաքական ուժից։ Մարդիկ ուզում են հասկանալ՝ դու պայքարո՞ղ ես, թե Արթուր Բաղդասարյան կամ Գեղամյան։